Yehowa udi ubenesha lungenyi lua budisuile
MUFUKI wetu mmupeshe bantu dipa dia mushinga dia kudisunguila malu. Kabidi, udi ubenesha bantu badi badifila ne muoyo mujima bua kuenza mudimu ne dipa edi bua kutuma ntendelelu mulelela kumpala ne badi badienzeja bua kutumbisha dîna diende dia tshijila ne kutua tshipatshila tshiende tshinene nyama ku mikolo. Yehowa ki mmusue bua muntu kumutumikila ku tshimfula muoyo bualu mbamukanyine anyi mbamuenzeje malu ku bukole to. Kadi, udi wangata didifila dia muntu muenzeja kudi dinanga dilelela ne dianyisha ne mushinga wa bungi.
Tshilejilu, pavua bena Isalele mu tshipela tshia Sinayi, Yehowa wakabambila bua kuibaka muaba wa ntendelelu. Wakamba ne: ‘Usangishe kupa kua Yehowa munkatshi muenu; muntu yonso udi witabuja mu mutshima wende, alue biende ne kupa kua Yehowa.’ (Ekes. 35:5) Muena Isalele yonso uvua mua kufila tshivuaye mukumbaje, ne dipa dionso dia budisuile nansha diodi dia mushindu kayi anyi dia mushinga kayi, divua mua kuambuluisha mu mushindu mukumbane bua kukumbaja tshipatshila tshia Nzambi. Bantu bakenza tshinyi?
‘Muntu yonso wakadi mutshima wende umuenzeja’ ne ‘wakadi tshipapayi’ wakafila mulambu wa budisuile ‘muitabuje mu mutshima wende.’ Bantu balume ne bantu bakaji bakalua ne bintu bua mudimu wa Yehowa. Bakalua ne tukanu tua ku matshi, tukanu tua ku minu, nkanu ya ku maboko, or, tshiamu tshia argent ne tshia mitaku, bilulu bia bleu ne bikunzubile ne bikunzekunzuu ne bia lin, ne bia miosa ya mbuji ne biseba bia bimpanga bitua mu mâyi makunzekunzuu, ne biseba bia nyama ya nkonga ya mu mâyi, mabaya a mitshi ya misese, mabue a mushinga mukole, bintu bia dipembu dimpe bia kuela mu manyi ne manyi. Ndekelu wa bionso, ‘bakadi ne bungi bua bintu bia kuenza nabi mudimu wonso, ne bintu bikuabu pa mutu.’—Ekes. 35:21-24, 27-29; 36:7.
Tshivua tshisankishe Yehowa bikole ndungenyi lua budisuile luvua nalu bantu bavua batue ntendelelu mukezuke nyama ku mikolo, kadi ki mbintu bivuabu bafile to. Bavua kabidi bafile dîba diabu ne benze mudimu mukole. Bible udi wamba ne: ‘Bakaji bonso bakadi ne lungenyi lule bakakuma bilulu ne bianza biabu.’ Bushuwa, ‘bakaji bonso bakadi ne lungenyi lule mu mitshima yabu bakakuma bilulu ne miosa ya mbuji.’ Kabidi, Yehowa wakapesha Besalele ‘lungenyi lule lua kuenza nalu midimu yonso.’ Nanku, Nzambi wakuuja Besalele ne Oholiaba ne dimanya dikumbane bua kuenza mudimu wonso uvuaye mubapeshe.—Ekes. 35:25, 26, 30-35.
Pavua Yehowa mulombe bena Isalele bua kufila mapa, uvua mujadike ne: muntu yonso uvua ‘mutshima wende usaka bua kufila’ uvua ne bua kutua ntendelelu mulelela nyama ku mikolo. Nunku, wakababenesha pa kubapesha lungenyi luimpe ne bulombodi ne disanka dia bungi. Nunku Yehowa wakaleja ne: padiye ubenesha lungenyi lua budisuile lua batendeledi bende mmujadike ne: badi ne bintu ne dimanya dia kukumbaja disua diende. (Mus. 34:9) Paudi wenzela Yehowa mudimu ku budisuile neabeneshe lungenyi luebe alu.
lua_Latn lua_Latn lua_Latn lua_Latn lua_Latn lua_Latn